<::лат>  OCR:

<::рус>  Библиотека святоотеческой литературы

<::лат>  http://orthlib.ru

<::слав>

(л. р_о~и w=б.)

 

%<[гл\ва л~] БГ~ОРО'ДИЧНЫ ВОСКР\СНЫ%>

%<на _о='смь гласw'въ, пое'мiи ве'черъ на Гд\си 
воззва'хъ, и= на стiхо'внахъ, и=`же w\т а=лфави^тъ.%>

%<Гла'съ а~.%>

%<На Гд\си воззва'хъ, бг~оро'диченъ:%>

%<В%>семi'рную сла'ву w\т человjь^къ прозя'бшую, и= 
вл\дку ро'ждшую, нб\сную две'рь воспои'мъ мр~i'ю дв~у, 
безпло'тныхъ пjь'снь, и= вjь'рныхъ о_у=добре'нiе. сiя' бо 
jа=ви'ся нб~о, и= хра'мъ бж~ества`. сiя` прегражде'нiе 
вражды` разруши'вши, ми'ръ введе`, и= цр\ствiе w\тве'рзе. 
сiю` о_у='бw и=му'ще вjь'ры о_у=твержде'нiе, побо'рника 
и='мамы и=з\ъ нея` ро'ждшагося гд\са. дерза'йте о_у=`бо, 
дерза'йте лю'дiе бж~iи: и='бо то'й побjьди'тъ враги`, jа='кw 
всеси'ленъ.

%<На стiхо'внjь бг~оро'диченъ:%>

%<С%>е` и=спо'лнися и=са'iино прорече'нiе: дв~а бо 
родила` _е=си`, и= по рж\ствjь` jа='кw пре'жде рж\ства` 
пребыла` _е=си`. бг~ъ бо бjь` рожде'йся, тjь'мже и= 
_е=ст_ества` новопресjьче`. но, _w бг~омт~и! мол_е'нiя 
твои'хъ рабw'въ, въ твое'мъ хра'мjь приноси^мая тебjь`, не 
пре'зри: но jа='кw бл~гоутро'бнаго твои'ма рука'ма нося'щи, 
на твоя^ рабы^ о_у=мл\срдися, и= моли` сп~сти'ся душа'мъ 
на'шымъ.

%<Гла'съ в~.%>

%<На Гд\си воззва'хъ, бг~оро'диченъ:%>

%<П%>ре'йде сjь'нь зако'нная бл~года'ти прише'дши: 
jа='коже бо купина` не сгара'ше w=паля'ема, та'кw дв~а 
родила` _е=си`, и= дв~а пребыла` _е=си`. вмjь'стw столпа` 
_о='гненнагw, прв\дное возсiя` сл~нце: вмjь'стw мwv"се'а, 
хр\сто'съ сп~се'нiе ду'шъ на'шихъ.

(л. р~п)

%<На стiхо'внjь бг~оро'диченъ:%>

%<_W%> чудесе` но'вагw всjь'хъ дре'внихъ чуде'съ! кто' 
бо позна` мт~рь без\ъ му'жа ро'ждшую, и= на руку` нося'щую, 
всю` тва'рь содержа'щаго, бж~iе _е='сть и=зволе'нiе 
ро'ждшееся: _е=го'же jа='кw мл\днца преч\стая, твои'ма 
рука'ма носи'вшая, и= мт~рне дерзнове'нiе къ нему` и=му'щая, 
не преста'й моля'щи w= чту'щихъ тя`, о_у=ще'дрити и= сп~сти` 
ду'шы на'шя.

%<Гла'съ г~.%>

%<На Гд\си воззва'хъ, бг~оро'диченъ:%>

%<К%>а'кw не диви'мся бг~ому'жному рж\ству` твоему` 
преч\стна'я, и=скуше'нiя бо му'жескагw не прiе'мши 
всенепоро'чная, родила` _е=си` без\ъ _о=ц~а` сн~а пло'тiю, 
пре'жде вjь^къ w\т _о=ц~а` рожде'ннаго без\ъ мт~ре, 
ника'коже претерпjь'вшаго и=змjьне'нiя, и=ли` смjьше'нiя, 
и=ли` раздjьле'нiя: но _о=бою` существу^ сво'йство цjь'ло 
сохра'ншаго. тjь'мже, мт~и дв~о вл\дчце, того` моли` 
сп~сти'ся душа'мъ, правосла'внw бц\ду и=сповjь'дающихъ тя`.

%<На стiхо'внjь бг~оро'диченъ:%>

%<Б%>ез\ъ сjь'мене w\т бж~е'ственнагw дх~а, во'лею же 
_о='ч~ею зачала` _е=си` сн~а бж~iя, w\т _о=ц~а` без\ъ мт~ре 
пре'жде вjь^къ су'ща: на'съ же ра'ди, и=з\ъ тебе` без\ъ 
_о=ц~а` бы'вша, пло'тiю родила` _е=си` и= мл\днца млеко'мъ 
пита'ла _е=си`. тjь'мже не преста'й моли'ти, и=зба'витися 
w\т бjь'дъ душа'мъ на'шымъ.

%<Гла'съ д~.%>

%<На Гд\си воззва'хъ, бг~оро'диченъ:%>

%<И='%>же тебе` ра'ди бг~о_оте'цъ пр\оро'къ дв~дъ, 
пjь'сненнw w\т тебjь` провозгласи`, вели^чiя тебjь` 
сотво'ршему: предста` цр~и'ца w= десну'ю тебе`. тя' бо 
мт~рь, хода'таицу живота` показа`, без\ъ _о=ц~а` и=з\ъ тебе` 
вочл~вjь'читися бл~говоли'вый бг~ъ, да сво'й па'ки 
w=бнови'тъ w='бразъ, и=стлjь'вшiй страстьми` и= заблу'ждшее 
горохи'щное w=брjь'тъ _о=вча`, на ра'мо воспрiи'мъ, ко 
_о=ц~у` (л. р~п w=б.) принесе'тъ и= своему` хотjь'нiю, съ 
нб\сными совокупи'тъ си'лами, и= сп~се'тъ, бц\де, мi'ръ, 
хр\сто'съ и=мjь'яй ве'лiю и= бога'тую мл\сть.

%<На стiхо'внjь бг~оро'диченъ:%>

%<П%>ри'зри на мол_е'нiя твои'хъ ра^бъ, всенепоро'чная, 
о_у=толя'ющи лю^тая на ны` воста^нiя, вся'кiя ско'рби на'съ 
и=змjьня'ющи: тя' бо _е=ди'ну, тве'рдое и= и=звjь'стное 
о_у=твержде'нiе и='мамы, и= твое` предста'тельство 
стяжа'хомъ, да не постыди'мся, вл\дчце, тя` призыва'ющiи, 
потщи'ся на о_у=моле'нiе тебjь` вjь'рнw вопiю'щихъ: 
ра'дуйся, вл\дчце, всjь'хъ по'моще, ра'досте и= покро'ве, и= 
сп~се'нiе ду'шъ на'шихъ.

%<Гла'съ _е~.%>

%<На Гд\си воззва'хъ, бг~оро'диченъ:%>

%<В%>ъ чермнjь'мъ мо'ри, неискусобра'чныя невjь'сты 
w='бразъ написа'ся и=ногда`. та'мw мwv"се'й раздjьли'тель 
воды`: здjь' же гаврiи'лъ, служи'тель чудесе`. тогда` 
глубину` ше'ствова немо'креннw i=и~ль: ны'нjь же хр\ста` 
роди` безсjь'меннw дв~а. мо'ре по проше'ствiи i=и~левjь 
пребы'сть непрохо'дно: непоро'чная по рж\ствjь` 
_е=мману'илевjь пребы'сть нетлjь'нна. сы'й и= пре'жде сы'й, 
jа=вле'йся jа='кw чл~вjь'къ, бж~е, поми'луй на'съ.

%<На стiхо'внjь бг~оро'диченъ:%>

%<Х%>ра'мъ и= две'рь _е=си`, пала'та и= пр\сто'лъ 
цр~е'въ, дв~о всеч\стна'я, _е='юже и=зба'витель мо'й, 
хр\сто'съ гд\сь, во тьмjь` спя'щымъ jа=ви'ся, сл~нце сы'й 
пра'вды, просвjьти'ти хотя` jа=`же созда` по w='бразу 
своему`, руко'ю свое'ю. тjь'мже, всепjь'тая, jа='кw мт~рне 
дерзнове'нiе къ нему` стяжа'вшая, непреста'ннw моли` 
сп~сти'ся душа'мъ на'шымъ.

%<Гла'съ s~.%>

%<На Гд\си воззва'хъ, бг~оро'диченъ:%>

%<К%>то` тебе` не о_у=бл~жи'тъ, прест~а'я дв~о; кто' ли 
не воспое'тъ твоегw` преч\стагw рж\ства`; безлjь'тнw бо w\т 
_о=ц~а` возсiя'вый (л. рп~а) сн~ъ _е=диноро'дный, то'йже w\т 
тебе` ч\стыя про'йде, неизрече'ннw вопло'щься, _е=стество'мъ 
бг~ъ сы'й, и= _е=стество'мъ бы'въ чл~вjь'къ на'съ ра'ди, не 
во двою` лицу^ раздjьля'емый, но во двою` _е=стеству^ 
несли'тнw познава'емый. того` моли` ч\стая всебл~же'нная, 
поми'ловатися душа'мъ на'шымъ.

%<На стiхо'внjь бг~оро'диченъ:%>

%<Т%>воре'цъ и= и=зба'витель мо'й преч\стая, хр\сто'съ 
гд\сь, и=з\ъ твои'хъ ложе'снъ проше'дъ, въ мя` w=болкi'йся, 
пе'рвыя кля'твы а=да'ма свободи`. тjь'мже ти` всеч\стая, 
jа='кw бж~iи мт~ри же и= дв~jь вои'стинну, вопiе'мъ 
немо'лчнw: ра'дуйся а='гг~льски, ра'дуйся вл\дчце, 
предста'тельство и= покро'ве, и= сп~се'нiе ду'шъ на'шихъ.

%<Гла'съ з~.%>

%<На Гд\си воззва'хъ, бг~оро'диченъ:%>

%<М%>т~и о_у='бw позна'лася _е=си`, па'че _е=стества` 
бц\де, пребыла' же _е=си` дв~а, па'че сло'ва и= ра'зума: и= 
чудесе` рж\ства` твоегw`, сказа'ти jа=зы'къ не мо'жетъ, 
пресла'вну бо су'щу зача'тiю ч\стая, непости'женъ _е='сть 
w='бразъ рожде'нiя: и=дjь'же бо хо'щетъ бг~ъ, побjьжда'ется 
_е=стества` чи'нъ. тjь'мже тя` вси` мт~рь бж~iю вjь'дуще, 
мо'лимъ ти ся прилjь'жнw: моли` сп~сти'ся душа'мъ на'шымъ.

%<На стiхо'внjь бг~оро'диченъ:%>

%<П%>од\ъ кро'въ тво'й вл\дчце, вси` земноро'днiи 
прибjьга'юще, вопiе'мъ ти`: бц\де, о_у=пова'нiе на'ше, 
и=зба'ви ны` w\т безмjь'рныхъ прегрjьше'нiй, и= сп~си` ду'шы 
на'шя.

%<Гла'съ и~.%>

%<На Гд\си воззва'хъ, бг~оро'диченъ:%>

%<Ц%>р~ь нб\сный за чл~вjьколю'бiе на земли` jа=ви'ся, 
и= съ человjь'ки поживе`: w\т дв~ы во чт\сыя пло'ть 
прiе'мый, и= и=з\ъ (л. рп~а w=б.) нея` проше'дый съ 
воспрiя'тiемъ, _е=ди'нъ _е='сть сн~ъ, сугу'бъ _е=стество'мъ, 
но не v=поста'сiю. тjь'мже соверше'нна того` бг~а, и= 
соверше'нна чл~вjь'ка вои'стинну проповjь'дающе, 
и=сповjь'дуемъ хр\ста` бг~а на'шего. _е=го'же моли`, мт~и 
безневjь'стная, поми'ловатися душа'мъ на'шымъ.

%<На стiхо'внjь бг~оро'диченъ:%>

%<Б%>езневjь'стная дв~о, jа='же бг~а неизрече'ннw 
заче'нши пло'тiю, мт~и бг~а вы'шнягw, твои'хъ рабw'въ 
мольбы^ прiими` всенепоро'чная, всjь^мъ подаю'щи w=чище'нiе 
прегрjьше'нiй: ны'нjь на^ша мол_е'нiя прiе'млющи, моли` 
сп~сти'ся всjь^мъ на'мъ.
